  Григорий Фомин Анжелика Тихонова корреспондент 2022-тӥ арын Удмуртиын «Кышкыттэм ӟечлыко сюресъёс» йӧскалык ӵектос улсын нырысьсэ куашкан калэ вуэм вить выжъёсты тупатъялозы. Со сярысь аппарат кенешонын элькун кивалтэтлэн тӧроез Ярослав Семёнов ивортӥз. «Йӧскалык ӵектос улсын сюресъёсты тупатъянъя ог 70 процентэз огкылъёс гожтэмын ини. Со 2022-тӥ ар кутсконын "Кышкыттэм ӟечлыко сюресъёс" йӧскалык ӵектосэ нырысьсэ выжъёсты тупатъянэз пыртэмен герӟаськемын. Малпанъёсамы – вить выжъёс. Нош оглом туэ йӧскалык ӵектос улсын оглом 130 иськемлэсь трос 115 объектъёсты лэсьтом» Ярослав Семёнов, Удмуртиысь кивалтэтлэн тӧроез Ужъёсты нуозы: Кизнер ёросысь Кизнер – Кӧпка – Гыбдан сюресысь Кизнерка шур вамен выж вылын (тупатъян ужъёс); Пичи Пурга ёросысь Пичи Пурга – Улӥ Кечол сюресысь Иж шур вамен выж вылын (тупатъян ужъёс); Ува ёросысь Ува – Сьӧлта сюресысь Лудзилка шур вамен выж вылын (рос-прос тупатъян ужъёс); Каракулино ёросысь Каракулино – Красный Бор сюресысь Чегандинка шур вамен выж вылын (рос-прос тупатъян ужъёс); Вотка ёросысь Гавриловка гуртысь Сива шур вамен выж вылын (рос-прос тупатъян ужъёс). Та дыре элькунын 374 выжъёс пӧлысь 159-эз тупатъямез кулэ каро. Удмуртиысь транспортъя но сюрес возёсъя министр Алексей Горбачёв пусйиз, соосты ялан чакласа возё, луонлык кылдэ ке, тупатъян ужъёс но нуо. Кылсярысь, 2021-тӥ арын Котовка, Армязь, Люкмы, Кушвайка но Учур шуръёс вамен вить выжъёсты тупатъязы вал. «Ми тросгес выжъёсты выльдон, тупатъян понна котькуд луонлыкез уже кутыны тыршиськом. Туэ йӧскалык ӵектос улсын сыӵе луонлыкмы кылдӥз, ми одно ик со борды кырмиськом» Алексей Горбачёв, Удмуртиысь транспортъя но сюрес возёсъя министр Тодэ вайытом, туэ тулыс Можга трактэз но Изгуртэз герӟась сюресысь выжез тупатъянэз йылпумъялозы. Тегъёс: сюресъёс выжъёс тупатъянужъёс йӧскалыкӵектосъёс Удмуртия  